ธ.กรุงเทพชูจุดแข็งบริหารหยวน
แบงก์กรุงเทพชี้หยวนส่อเค้าผันผวนแรง พร้อมชูจุดแข็งช่วยธุรกิจบริหารเงิน
14 ธ.ค. 2558

แบงก์กรุงเทพชี้หยวนส่อเค้าผันผวนแรง พร้อมชูจุดแข็งช่วยธุรกิจบริหารเงิน
นายสุวัชชัย ทรงวานิช ประธานเจ้าหน้าที่บริหาร ธนาคารกรุงเทพ (ประเทศจีน) เปิดเผยว่า ขณะนี้เงินหยวนได้กลายเป็นหนึ่งในสกุลเงินหลักของโลกและมีปริมาณการใช้เงินหยวนในการค้าการลงทุนเพิ่มขึ้น ทำให้สภาพคล่องของเงินหยวนในตลาดการค้าของโลกสูงขึ้นตาม
อย่างไรก็ตาม นักการเงินและนักธุรกิจบางส่วนมีความกังวลว่าเงินหยวนจะมีความผันผวนมากขึ้น จากปัจจุบัน หลังจากเป็นสกุลหลักในการซื้อขายโลก แต่จะผันผวนมากน้อยเพียงใดขึ้นอยู่กับปริมาณความต้องการซื้อขายเงินหยวน รวมไปถึงกลไกการค้าตลาดโลกด้วย แต่ส่วนตัวมองว่าผู้ประกอบการจะต้องบริหารและใช้เครื่องมือทางการเงินเพื่อลดความเสี่ยงจากอัตราแลกเปลี่ยนเงินหยวนที่อาจมีความผันผวนได้ในอนาคต
สำหรับธนาคารกรุงเทพ (ประเทศจีน) พร้อมรองรับเงินหยวนที่กำลังกลายเป็นเงินสกุลหลัก โดยมีความเชี่ยวชาญในการให้คำปรึกษาแก่ลูกค้าธุรกิจได้ครบวงจร มีบริการชำระเงินและการลงทุนด้วยเงินหยวน (RMB Settlement) รวมทั้ง สาขาสำนักงานใหญ่ในจีน ยังเป็นธนาคารชำระเงินดุลเงินหยวน (RMB Clearing Bank) ให้เครือข่ายสาขาของธนาคารกรุงเทพ (ประเทศจีน) ทั้งหมด ซึ่งเป็นจุดแข็งที่จะให้บริการและอำนวยความสะดวกจากการที่เงินหยวนจะมีความสำคัญในการค้าการลงทุนของโลก
“ค่อนข้างจะโชคดีที่เราดำเนินธุรกิจในจีนมานานถึง 30 ปี จึงสามารถช่วยเหลือทั้งให้คำแนะนำ และมีบริการทางการเงินสำหรับลูกค้าที่มีธุรกิจการค้าการลงทุนในจีน  ซึ่งด้วยเครือข่ายของธนาคาร ทั้งในจีน ในฮ่องกง หรือในประเทศศูนย์กลางการเงินหยวนอื่นๆ ธนาคารกรุงเทพสามารถให้บริการชำระ หรือโอนเงินหยวนได้อย่างไม่มีความแตกต่างกัน”นายสุวัชชัย กล่าว